
En forskergruppe ved Københavns universitet har 
kortlagt Mælkevejens historie. Det betyder at vi nu ved meget mere om hvor stjerner som vores egen sol kommer fra, hvor gamle de er og hvad de består af.
Vores egen galakse, Mælkevejen, skabtes for ca. 13 milliarder år siden. Hvordan ved vi nu det, og hvor meget ved vi om, hvad der egentlig skete? Mælkevejen har nemlig skiftet udseende totalt, siden den blev dannet. For at få et klarere billede er tusindvis af stjerner i solens nabolag blevet udforsket.

Stjernernes stamtavle

Forestil dig, at du står på Rådhuspladsen en mandag formiddag. En masse mennesker skynder forbi, og du vil gerne vide hvor de kommer fra, hvor og hvornår de er født, hvor de nu bor, og hvem deres forældre er. Det er en næsten umulig opgave, men alligevel er det præcis det, vi har gjort – bare med stjerner.
Stjerner fødes, lever og dør ligesom mennesker. Men hvis vi vil bestemme stamtavlen for alle de stjerner, som nu befinder sig i nærheden af Solen, står vi overfor en rigtigt svær opgave. De har hver deres historie og bærer den med sig. Problemet er bare at finde ud af, hvordan vi kan afkode stjernernes hemmelighed. Menneskene på Rådhuspladsen kan man i det mindste spørge, men med stjernerne skal der andre metoder til. 

Et af vores mål er at gå fra de store generaliseringer til at forstå, hvordan stjerner og galakser dannes og udvikles over disse mange milliarder år. Derfor må vi grundigt undersøge et repræsentativt udvalg af stjerner i Mælkevejen – en slags ”kosmisk Gallupundersøgelse”. 

Som for befolkningsgrupper må man undersøge alder, vægt og bevægelsesmønster for et stort antal stjerner. Målinger af mange af disse størrelser er tidligere udført med kikkerter både på Jorden og i rummet, men målinger af hastighederne har hidtil været en for krævende opgave. Stjernerne bevæger sig hurtigt rundt i Mælkevejen og det må vi ha styr på. Her taler vi ikke om kilometer i timen, men kilometer i sekundet. Solens hastighed f. eks. er 220 kilometer i sekundet! 
Fartkontrol i Mælkevejen

Vi skal altså måle stjernernes fart. Det gør vi lidt på samme måde som politiet ved en fartkontrol: Man sætter en avanceret hastighedsmåler på kikkerten, sigter på en stjerne og måler så hvor hurtigt den bevæger sig. Det har vores forskergruppe nu gjort for 16.000 stjerner. For at få målingerne ekstra nøjagtige og kontrollere, om farten ændrer sig, har vi målt alle stjerner flere gange. 
Stjernernes ”gener”

Ligesom generne kan fortælle os hvor og hvilken familie folkene på Rådhuspladsen kommer fra – på samme måde har stjernerne en slags gener. 
Stjernernes ”gener” ligger i det stof, de er lavet af. Det er en del af et kompliceret kredsløb: Gasskyer fortættes og danner stjerner – nogle enkelte, mange dobbelte. Kun processer i stjernernes indre får dem til at lyse, og samtidig opbygger de tunge grundstoffer som kul, jern og sågar uran fra det simpleste af alle grundstoffer, brint.

Når stjerner dør i voldsomme eksplosioner, beriges galaksens gas med ”aske” fra eksplosionen, nye stjerner dannes, og et nyt kredsløb begynder. Undervejs støder galakserne ofte sammen og rører rundt i det hele. Nøglen til at forstå hele processen ligger i at bestemme præcise aldre, kemisk sammensætning og bevægelsesmønstre for et stort udvalg af de overlevende stjerner fra historiens mange kapitler. Ved at studere denne ”askes” sammensætning af stoffer kan vi bestemme stjernernes ”gener” – og derved se hvilke oprindelige gasskyer og stjerner de nedstammer fra. Det er netop dette, vores forskergruppe har gjort ved at undersøge alle 16.000 egnede stjerner indenfor 125 lysårs afstand fra jorden – et materiale som er enestående i omfang og kvalitet

Tusind og en nats observationer

Stjernekiggeri er spændende, men hårdt arbejde. Jeg og mine kollegaer har brugt over 1000 nætter ved teleskoper i Chile, Frankrig og USA til undersøgelsen – og så har vi  ikke engang medregnet de skyede nætter. Ingen anden gruppe i verden har haft både mod og mulighed til at  binde an med en så omfattende opgave. Vi har også været privilegerede ved at vi  har haft adgang til de bedst egnede instrumenter: De fleste observationer er lavet med en kikkert, som drives af Københavns Universitet i Atacama-ørkenen i Chile, mens udstyret til at måle stjernernes bevægelser præcist og effektivt er bygget af de schweiziske partnere.

Hvorfor netop Mælkevejen?

Vores galakse er i kosmisk sammenhæng kun et lille bitte hjørne af Universet men de samme love gælder overalt. Ved at se på Mælkevejen kan vi også lære noget om hele Universet. Men det er kun i vor egen galakse vi kan skaffe de præcise data, som er nødvendige for at kunne se detaljer. De andre er simpelthen for langt væk. Hvis vi kan forstå vor egen galakses oprindelse og historie, er vi godt på vej til at forstå det øvrige univers' historie. 

Vores målinger skal også bruges til at lede efter spor fra fremmede galakser. Det svarer lidt til at vi også forsøger at spore grupper af indvandrere bland menneskerne på Rådhuspladsen. Ifølge nyere teorier er ikke alle stjerner i Mælkevejen nødvendigvis dannet her, men i mindre galakser et helt andet sted i universet. Det kan vi nu undersøge med vores målinger af stjernernes ”gener” og deres hastigheder.

Solen rejste ikke langt 

Efter mere end ti års anstrengelser har vi netop afsluttet projektet med at bestemme hastigheder for de mange tusinde stjerner. Vi kan følge hvordan hver enkelt stjerne inklusive solen har bevæget sig i Mælkevejen fra fødslen til i dag. Resultaterne viser, at udviklingen i Mælkevejen ikke var kedeligt ensformig, men at den foregik med store regionale variationer.

 Mange af de stjerner, som nu er nær Solen, kommer fx langvejs fra. Deres baner afslører at de bare er på kort visit her og kommer at forsvinde langt bort. Vi kan også se at grupper af stjerner hører sammen og følges ad i flok. Når det gælder vores egen sol, er vi også blevet meget klogere. Vores målinger tyder nemlig på, at solen har holdt til i sin nuværende bane i rigtigt lang tid. Vi er faktisk  ret sikre på at vores sol ikke kommer langvejs fra men blev skabt tæt på  hvor den er i dag. 

Stjernernes alder fortæller, at nogle af dem var med fra dengang, da Mælkevejen var helt ung dvs. fra længe før Solen og Jorden blev til. De ældste  stjerner har de største hastigheder. Det fortæller os at de i deres levetid har vaeret udsat for stød som har ændret deres bane og at de ikke er blevet bremset siden. En ting er klar - Mælkevejen har tilsyneladende en langt mere spændende forhistorie, end vi gik og troede.

Næste store projekt

Om cirka ti år vil den europæiske rumorganisation ESA opsende en ny satellit, GAIA, som skal måle mange millioner stjerner, om end mindre nøjagtigt end i vores undersøgelse. Indtil da er den netop publicerede undersøgelse et unikt materiale til at forstå galaksers historie. Den vil også give et godt grundlag for planlægningen af GAIA.

De spændende resultater er netop (april 2004) offentliggjort i det anerkendte europæiske tidsskrift Astronomy & Astrophysics.
